**NÁRODNÁ RADA SLOVENSKEJ REPUBLIKY**

VI. volebné obdobie

**Návrh**

**zákon**

z ... 2015,

**ktorým sa mení a dopĺňa zákon č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov a ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti** **a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení zákona č. 720/2004 Z. z., zákona č. 347/2005 Z. z., zákona č. 538/2005 Z. z., zákona č. 660/2005 Z. z., zákona č. 342/2006 Z. z., zákona č. 522/2006 Z. z., zákona č. 661/2007 Z. z., zákona č. 81/2009 Z. z., zákona č. 402/2009 Z. z., zákona č. 34/2011 Z. z., zákona č. 363/2011 Z. z., zákona č. 41/2013 Z. z., zákona č. 220/2013 Z. z., zákona č. 365/2013 Z. z., zákona č. 185/2014 Z. z. a zákona č. 53/2015 sa mení a dopĺňa takto:

V § 3 ods. 4 písmeno a) znie:

„a) objednanie poistenca na vyšetrenie vrátane objednania na konkrétny čas okrem objednania na prednostné poskytnutie ambulantnej starostlivosti podľa § 44 ods. 2,“.

V § 44 sa za odsek 1 vkladá nový odsek 2, ktorý znie:

 „(2) Poskytovateľ môže požadovať úhradu za objednanie na prednostné poskytnutie ambulantnej starostlivosti podľa § 3 ods. 4 písm. a). Poskytovateľ môže prednostne poskytovať ambulantnú starostlivosť podľa predošlej vety len v rámci na to vyhradených ordinačných hodín, ktoré musí schváliť samosprávny kraj a ktoré nesmú presiahnuť jednu šestinu jeho ordinačných hodín; ordinačné hodiny vyhradené na prednostné poskytnutie ambulantnej zdravotnej starostlivosti možno vyhradiť vždy len po 14.00 hod. a na konci ordinačných hodín v príslušnom dni. Výšku úhrady za objednanie na prednostné poskytnutie ambulantnej zdravotnej starostlivosti schvaľuje samosprávny kraj podľa miesta prevádzkovania zdravotníckeho zariadenia. Ustanovenia tohto odseku sa nevzťahujú na zdravotnú starostlivosť poskytovanú podľa osobitného predpisu.34a)“.

Doterajšie odseky 2 až 4 sa označujú ako odseky 3 až 5.

Poznámka pod čiarou k odkazu 34a znie:

„34a) § 6 ods. 2 zákona č. 581/2004 Z. z.“.

**Čl. II**

Zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení zákona č. 82/2005 Z. z., zákona č. 350/2005 Z. z., zákona č. 538/2005 Z. z., zákona č. 660/2005 Z. z., zákona č. 282/2006 Z. z., zákona č. 518/2007 Z. z., zákona č. 662/2007 Z. z., zákona č. 489/2008 Z. z., zákona č. 192/2009 Z. z., zákona č. 345/2009 Z. z., zákona č. 132/2010 Z. z., zákona č. 133/2010 Z. z., zákona č. 34/2011 Z. z., zákona č. 172/2011 Z. z., zákona č. 313/2012 Z. z., zákona č. 345/2012 Z. z., zákona č. 41/2013 Z. z., zákona č. 153/2013 Z. z., zákona č. 160/2013 Z. z., zákona č. 220/2013 Z. z., zákona č. 365/2013 Z. z., zákona č. 185/2014 Z. z., zákona č. 204/2014 Z. z. a zákona č. 53/2015 sa mení a dopĺňa takto:

V § 46 ods. 1 písmeno m) sa za slovo „starostlivosť“ dopĺňajú slová „a schvaľuje výšku úhrady za objednanie na poskytnutie prednostnej ambulantnej zdravotnej starostlivosti“.

Za § 49e sa vkladá § 49f, ktorý vrátane nadpisu znie:

„§ 49f

Prechodné ustanovenie k úpravám účinným od 1. januára 2016

Poskytovateľ je povinný najneskôr do 31. decembra 2015 preukázateľne zaslať samosprávnemu kraju príslušnému podľa miesta prevádzkovania zdravotníckeho zariadenia cenník objednávania na poskytnutie prednostnej ambulantnej zdravotnej starostlivosti.

Konania o uložení pokuty, ktoré príslušný orgán začal do 31. decembra 2015, sa dokončia podľa doterajších predpisov.“.

**Čl. III**

Tento zákon nadobúda účinnosť 1. januára 2016, s výnimkou čl. II. bod 2, ktorý nadobúda účinnosť 1. decembra 2015.